Clermont-Tonnerre
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Clermont-Tonnerre er en fransk adelsslekt som er kjent siden 1080. Familieoverhodet ble arvestormester i Le Dauphiné rundt 1340, og slekten fikk vicomtetittel omtrent samtidig. En eldre slektsgren førte tittelen hertug av Clermont-Tonnerre i årene 1572–1774. Den nålevende grenen fikk hertugtittel i 1759 og romersk fyrstetittel i 1823. Familieoverhodet eier slottene Ancy-le-Franc i Bourgogne og Glisolles sør for Rouen.
Til slekten hører blant andre Claude Catherine de Clermont-Tonnerre (1543–1603), som fikk tittelen hertuginne av Retz 1581 og ble farmor til kardinal de Retz, politikeren Stanislas greve av Clermont-Tonnerre (1757–1792), som kjempet for et konstitusjonelt monarki under den franske revolusjon og ble myrdet av pøbelen i 1792, og hans brorsønn Gaspard hertug av Clermont-Tonnerre (1779–1865), som var fransk krigsminister i perioden 1823–1827. Les mer i Store norske leksikon adel Frankrikes historie